Rausgewwer: RdPS (Retter der Pälzer Sprooch)
Schefschreiwer: Walz vun de Palz
Schreiwer: Hotzeplotz, Schtummel, Tschingel-Belz
So, die Ummfrooch is abgschlosse, hier die Ergebnisse (jedes Word hot
gleichviel Stimme kriecht!):
Teilgenumme hänn 6 Leit, nemlich Dennis G., Jens A., Sebastian Z., Jens P. Stefan W. und Kai H. - Dankschää!!!!!!
Folchendes Abschdimmungsergebniss is rauskumme:
E- un Palz-POSCHTUSSE, E- un Palz-POSCHT, E- un Palz-PÖSCHTE, E- un Palz-POSCHTE, E- un Palz-POSCHTSE sowie Palz-POSCHTULATE un EPS.
Alldieweil die Abschdimmung also e Uentschiede hervorgebroocht hot ('s hätten halt mähner mitmache gemisst!), hab isch, die Walz vun de Palz mich fer die Werder E-POSCHTE un Palz-POSCHTE entschiede, also äh E-Poscht un zwää E-Poschte sowie äh Palz-Poscht un zwää Palz-Poschte.
Ähn Palz-Poscht -Leser hot uns um Rat gfroocht, alldieweil er net
wääß, wie merr e Blutsworschdbrüderschaft
schließe dut. Mer, die Palz-Poscht-Schreiwer, hänn zwar schunn
vun demm Vorgang was mitgekricht, kinnen jedoch net des genau Ritual beschreibe.
Falls ehr zu demm Thema ebbes wisst, schreiwen uns, denn unsern Leser is
schunn fascht am Verzweifle.
Informatione dodezu an email@example.com
Dankschää schunnmol im vorraus!
Do sinn jetzert die Lesunge vun de letschde Woch:
- Wenn ääner saacht, "Jetzert hot's gschnackelt!", dann määnt der, dass es jetzert geklappt hot (um was es ach immer gehe sollt...).
- En Gewidderverdähler is en breitkrempische Hut un hot nix mit Blitzableiter zu du.
- Grusselbeere sinn Stachelbeere, des wääß en gute Pälzer!
- Un e Quasselstrip is en Dauerredner, des kennt mer jo net norre bei uns in de Palz, sondern ach in anre Geschende.
Dodezu is noch Folchendes zu saache: Zwää Leser hänn
sich an de Pälzer Sproochpriefung beteilicht, leider hot awwer kääner
die rischtische Lesunge zu alle Werder gewisst. Fer die Teilnahme danken
mer hiermit Stefan W. un demm, der sich "Lumbesammler" nennt (Name der
Red. bekannt) un hoffen, dass die nekschde Werder ach hoffentlich all gewisst
werrn.
Un vier neie Wörter, fer gute Pälzer wie immer kä Problem:
<<< Die Eschtler - Eine Abhandlung von Dr. Dr. Prof. Klaus Konfuzius >>>
Teil I
Die Eschtler - Ein Volk, von dem die Wissenschaft bisher noch nicht sehr viel weiß. Viele Expeditionen, deren Ziel es war, die Lebens- und Verhaltensweisen dieses Volkes zu untersuchen, sind in den Tiefen des Pfälzer Waldes spurlos verschwunden. Und so ranken sich heute unzählige Mythen und Gerüchte um dieses Volk: Einheimische behaupten, die Eschtler seien unzivilisierte Wilde, die jedes Anzeichen von Intelligenz vermissen ließen, sozusagen ein Abbild des Urmenschen, der vor geraumer Zeit unsere Erde bevölkerte. Doch ist es möglich, dass solch eine Rasse Jahrtausende überleben kann? Ist die Evolution tatsächlich spurlos an ihnen vorübergegangen?
Ich, Dr. Dr. Prof. Klaus Konfuzius, bin diesem Geheimnis auf die Spur gegangen. Unter Bedrohung meines eigenen Lebens startete ich alleine eine Expedition in den gefährlichen und unberechenbaren Pfälzer Wald. Welche Gefahren werden dort auf mich warten? Werde ich tatsächlich ein Exemplar der Eschtler zu Gesicht bekommen? Werde ich ich die Chance haben, die Eschtler zu studieren? Und letztendlich: Werde ich wieder zurückkehren, um diese bahnbrechende Abhandlung zu veröffentlichen? Dies alles und noch viel mehr lesen sie im nächsten Teil von "Die Eschtler - Eine Abhandlung von Dr. Dr. Prof. Klaus Konfuzius".
De Arzt saacht noch de Unnersuchung zu seim Patiende: "Was isch do sähne du, gfallt mer jo gar net, desdeweche gilt fer Sie: Hekschdens äh Zigarett noch em Esse, klar?" De Patiend hot die Oweisung verschdanne un geht hääm. Beim nekschde Arztbesuch froocht de Dokder de Patiende : "Unn, wie schdeht's dann mit de Blotzerei?" De Patiend is voll zufriede unn saacht: "Beschdens, Beschdens! Isch bin jetzert schunn runner uff 20 Mahlzeite am Daach."
De Gascht in de Werrtschafft saacht zum Kellner: "Schad, dass mer net schunn frieher in die Werrtschafft gange sinn." De Kellner fräät sich un froocht: "Hot's Ihne also gschmeckt?" Dodruffhie saacht de Gascht: "Näh, des grad net, awwer dann wern die Schnitzel e bissl frischer gewesst!"
Die Woch gebt's widder neie Termine, damit ehr net verdorschte dun!
|02.06. - 04.06.2000||Freinsheim - Altstadtfescht|
|02.06. - 05.06.2000||LD-Queichheim - Woifescht|
|09.06. - 12.06.2000||Oberotterbach - Woifescht|
|09.06. - 12.06.2000||Rhodt u. Rietburg - Blütefescht|
|09.06. - 12.06.2000||Rohrbach - Woifescht|
|09.06. - 12.06.2000||Wachenheim - Burg- un Woifescht|
|09.06. - 13.06.2000||NW-Gimmeldingen - Loblocher Woizehnt|
Die Lischt erhebt kään Ospruch uff Rischtischkeit un Vollschdändischkeit!
So, des warn widder die wischtigschte Termine fer die nekscht Zeit. Mit neie Termine melde mer uns, wann's widder so weit is.
So, des war jetzert die Palz-Poscht fer die Woch. Alldieweil die letscht Palz-Poscht ziemlich groß war un ehr wahrscheins grad so mit'm Lese fertisch worre sinn is des do mol e kerzrie Ausgab. In de nekschde Ausgab gibt's dann widder neie Schimpfwerder un vielleicht ach e paar luschdische Zeiche un vielleicht noch was Neies, de Eschtler-Berischt werrd naderlich fortgsetzt, awwer lossen eich iwwerasche!
Zum Schluß des Wort fer Insaider: << Kaotevollversammlung >>
Des war's jetzert fer die Woch, de Norddeitschde det wahrscheins saache:
Palz Ahoi!
Mer, die Pälzer, saachen awwer: Schäänie Palz - Gott erhalt's!
Aller, dann machens gut un immer schää Palz-Poscht lese
Eier Walz vun de Palz
un soi Tiem
ZURÜCK ZUR ARCHIVÜBERSICHT